

Perehüvitisi maksame vastavalt sinu soovile
• sinu arvelduskontole Eestis;
• sinu valitud teise isiku arvelduskontole, kui vormistad avalduse digitaalselt allkirjastatuna või esitad avalduse meie klienditeeninduses või esitad notariaalselt tõestatud avalduse;
• posti teel kojukandena, kui sulle makstakse teisi sotsiaalkindlustushüvitisi meie kaudu;
• sinu kulul perehüvitiste saaja arvelduskontole välisriigis.
Iga kuu 8. kuupäeval makstakse peretoetused jooksva kalendrikuu eest ning vanemahüvitis ja kohtumenetlusaegne elatisabi eelmise kalendrikuu eest.
Täitemenetlusaegse elatisabi väljamaksed makstakse tagantjärele eelmise kalendrikuu eest järgmise kalendrikuu 10. kuupäevaks.
Kui pangaülekande päev satub riigipühale või muule puhkepäevale, maksame hüvitise puhkepäevale eelneval tööpäeval.